b'\n_START_ARTICLE_\nMor. Pol. Kvalif. Tov. Gubca.\n_START_SECTION_\nZgodba\n_START_PARAGRAPH_\n1. del: Tovarni\xc5\xa1ka partijska celica je zadol\xc5\xbeena, da biv\xc5\xa1emu generalnemu direktorju izstavi moralno politi\xc4\x8dno kvalifikacijo: Gubec je bil direktor 16 let, tovarno je postavil iz ni\xc4\x8d, zdaj je pridelal 12 milijard izgube, od\xc5\xa1el bo na novo delavno mesto, tega pa ne more brez mor. po. kval. V diskusiji se prvi oglasi Komercialni, ki sku\xc5\xa1a neprijetno dol\xc5\xbenost prevaliti na druga ramena - tistih, ki so Gubca nastavili in vse urejali, oni ga poznajo. Njegova replika spro\xc5\xbei \xc5\xbeivahno prerekanje: kaj je socializem nasploh, kaj pri nas posebej, govorijo o rev\xc5\xa1\xc4\x8dini, o pomanjkanju demokracije, o tem, kako je vse zavo\xc5\xbeeno. Mrtvi (Tito, Kardelj) ali \xc5\xbeivi, ki sedijo na vodilnih mestih? \xc4\x8ce jih ZK \xc5\xa1\xc4\x8diti, je moralno problemati\xc4\x8dna. Partizanka Olga se upre, zanjo je ZK nedotakljiva; ugovarja tudi Logar, ki hodi z najvi\xc5\xa1jimi na lov in bi rad, da ostane tako kot je - \xc4\x8de bodo hoteli kak\xc5\xa1no vodilno glavo, bo kriza le \xc5\xa1e ve\xc4\x8dja. Pogovor se vrti okrog moralnih obsodb oblasti, negativne selekcije, korupcije, sli\xc5\xa1ijo se tudi glasovi, da bi Tito \xc5\xbee naredil red, ko bi bil \xc5\xa1e \xc5\xbeiv! Olga predlaga diferenciacijo: vsak naj pove, zakaj je komunist in kaj razume pod socializmom. Nekateri jo podprejo, nekateri se upirajo. Sekretar naredi odmor._NEWLINE_2. del: Pogovor se nadaljuje, zmeraj bolj je podoben "uri resnice": dokler so komunisti tvegali, so imeli moralno mo\xc4\x8d, na oblasti pa so se posu\xc5\xa1ili,, izgubili stik z ljudmi, mednje so vdrli karieristi - stvarna oblast ne prenese soo\xc4\x8denja z idealno zami\xc5\xa1ljeno ... Komercialni meni, da se pogovor obra\xc4\x8da v nevarno smer, spet ga sku\xc5\xa1a skreniti, \xc4\x8de\xc5\xa1 da niso pristojni. Pri tem pride na dan, da uporablja tovarni\xc5\xa1ke delavce in material za zidavo svoje hi\xc5\xa1e; ogor\xc4\x8deni mu na hitro prisodijo zadnji ukor pred izklju\xc4\x8ditvijo, kar da debati spet nov zagon: smotri so jasni, toda ali se jim s tem, kar po\xc4\x8dnemo, bli\xc5\xbeamo ali oddaljujemo? Socializem mora biti skupnost v delu, ne pa izkori\xc5\xa1\xc4\x8danje skupnosti, to pa je dolg proces, v katerem se bo moral vsak opredeliti: je za preobrat ali ne? Komercialni cini\xc4\x8dno pripomni, da ekipa, ki ne zabije gola, nima neomejene pravice do podalj\xc5\xa1kov, ogor\xc4\x8denim kolegom zabrusi, da se po\xc5\xbevi\xc5\xbega nanje, \xc5\xa1el bo med privatnike, dobro zaslu\xc5\xbeil in imel mir. Po njegovem odhodu pove svoje \xc5\xa1e Gubec: verjel je v socializem, vse je izgledalo tako jasno ... Zdaj pa so se stvari tako zamotale, socializma je ponekod na zahodu ve\xc4\x8d kot na vzhodu. Kajti Marxov nauk so pograbili tisti, ki so poznali le rev\xc5\xa1\xc4\x8dino in samodr\xc5\xa1tvo, to so razglasili za nova nebesa ... Kak\xc5\xa1na krvava \xc5\xa1ala zgodovine! Po tej izpovedi Gubec le dose\xc5\xbee, da se zedinijo o njegovi mor. pol. kvalif.: negativna. Vsi so \xc5\xbee nestrpni, zasedeli so se, mudi se jim domov, debata pa itak odpira nova in nova vpra\xc5\xa1anja ... Sekretar na hitro zaklju\xc4\x8di sestanek.'